Kirsten Normann Andersen (SF), 2024-11-21:
Tak for det.
Fordelen ved at kunne sambehandle to lovforslag er, at man selv beslutter, hvor man starter, så jeg starter med at understrege, at når vi nedlægger de nuværende 98 ældretilsyn, tror jeg sådan set også godt, man kan sige, at de måske har overlevet sig selv.
SF har allerede længe efterlyst mere samarbejde med de forskellige tilsyn, som foregår ude på velfærdsområdet i dag.
Når Arbejdstilsynet f.eks. har peget på manglende sammenhæng mellem opgaver og ressourcer, ville det bare give rigtig god mening, hvis de samtidig kunne være i dialog med det ældretilsyn, som måske netop påpegede, at der var brug for mere hjemlighed eller mere hygge eller mere socialt samvær eller mere af, hvad det nu kunne være.
Ved at have den her dialog med hinanden kunne man måske også inspirere hinanden og give hinanden gode råd, i forhold til hvordan man løser opgaverne på den bedst mulige måde, måske med de tilgængelige ressourcer eller ved at ændre på måden, som man har planlagt arbejdet på.
Det har jeg selv store forventninger til.
Jeg har også nogle gange været frustreret, når jeg har lyttet mig til, at aktiviteter på et plejehjem bliver forhindret, f.eks. på det plejehjem, der tager beboere med på en fisketur, og hvor man ovenikøbet fanger nogle fisk og gerne vil stege dem på komfuret derhjemme og servere dem til aftensmaden, men som bliver forhindret i det, fordi Fødevarestyrelsen siger, at det må man ikke.
Altså, du og jeg måtte gerne, hvis det var os, der havde været ude at fange en fisk – så måtte vi gerne stege den på vores eget komfur og servere den som aftensmad til familien – men det må man ikke, hvis man er en beboer på et plejehjem.
Det drømmer jeg om måske kunne blive resultatet af de samtilsyn, som vi beslutter at få med det her lovforslag.
Men først et par ord omkring ældretilsynet, som er nyt og forenklet.
Jeg synes, det er positivt med det nye tilsyn, at det flytter fokus i højere grad fra kontrol af plejeenhedernes dokumentation til fokus på læring, dialog og kvalitet lokalt.
Ældretilsynet skal fremover være lærende og understøttende kvalitetsudvikling, men stadig føre tilsyn med kvaliteten af plejen og omsorgen.
Og så skal tilsynet i højere grad end i dag være et værktøj for ledere og medarbejdere i deres arbejde med mulighed for adgang til rådgivning og sparring, både når det gælder den generelle kvalitet i plejen, og når der opstår særlig vanskelige situationer.
Så oprettes der også en ældrelinje til dem, der skulle være bekymrede for, om det nu også er nok, altså om der bliver holdt godt nok øje med ældreplejen i fremtiden; så bliver der oprettet den her ældrelinje til ældre, hvor pårørende og personale og andre også kan henvende sig, i øvrigt med mulighed for at være anonyme, og ytre sig om bekymrende forhold.
Og måske skulle jeg tilføje, at det jo også altid er muligt for ældre i ældreplejen at henvende sig til Styrelsen for Patientsikkerhed og andre myndigheder.
Samtilsynet omfatter som udgangspunkt det nye tværkommunale ældretilsyn, som vi så får oprettet her, men også det sundhedsfaglige tilsyn, som jeg selv synes er utrolig vigtigt at holde fast i i ældreplejen, for de fleste ældre er såmænd også syge.
Så derfor er sundhed bare også en ting, som vi bliver nødt til at skulle arbejde nærmere med.
Kommunernes brandtilsyn bliver en del af det, og det gælder også Fødevarestyrelsens fødevarekontrol og Arbejdstilsynet, men jo ikke nødvendigvis på en sådan måde, at de alle sammen skal være der på en gang, men at man også kan aftale, hvad der giver bedst mening i den enkelte situation.